**EU:N TIETOSUOJADIREKTIIVIN TÄYTÄNTÖÖNPANO**

Asettaminen Oikeusministeriö on päättänyt asettaa työryhmän, jonka tehtävänä on valmistella ehdotus tarpeelliseksi yleiseksi lainsäädännöksi Euroopan unionin tietosuojadirektiivin täytäntöön panemiseksi samoin kuin ehdotukset direktiivin edellyttämistä muutoksista oikeusministeriön hallinnonalan lainsäädäntöön.

Toimikausi 16.1. – 29.9.2017

Taustaa Euroopan parlamentti ja neuvosto antoivat 27 päivänä huhtikuuta 2016 direktiivin (EU) 2016/680 luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (tietosuojadirektiivi). Tietosuojadirektiivi on osa EU:n tietosuojan kokonaisuudistusta, johon sisältyy myös yleinen tietosuoja-asetus (EU) 2016/679.

Tietosuojadirektiivi ja yleinen tietosuoja-asetus tulivat voimaan 5 päivänä toukokuuta 2016. Tietosuojadirektiivi on pantava täytäntöön 6. toukokuuta 2018 mennessä. Yleistä tietosuoja-asetusta aletaan soveltaa 25. toukokuuta 2018.

Tietosuojadirektiivi Tietosuojadirektiivi kumoaa EU:n tietosuojapuitepäätöksen 2008/977/YOS 6 päivästä toukokuuta 2018 lukien. Molempien säädösten tarkoituksena on taata luonnollisten henkilöiden korkeatasoinen ja johdonmukainen suoja henkilötietojen käsittelyssä rikosasioissa sekä helpottaa henkilötietojen vaihtoa jäsenvaltioiden toimivaltaisten viranomaisten kesken. Tietosuojadirektiivi on yksityiskohtaisempi ja soveltamisalaltaan laajempi kuin tietosuojapuitepäätös. Kumottava puitepäätös koskee vain EU:n jäsenvaltioiden rajat ylittävää henkilötietojen käsittelyä, tietosuojadirektiivi sen sijaan myös jäsenvaltion sisällä tapahtuvaa henkilötietojen käsittelyä.

Tietosuojadirektiiviä sovelletaan poliisin ja muiden viranomaisten suorittamaan henkilötietojen käsittelyyn rikosasioissa. Direktiivin soveltamisala ulottuu siten oikeus-, sisä-, puolustus- ja valtiovarainministeriön hallinnonalalle. Oikeusministeriön hallinnonalalla direktiiviä sovelletaan Oikeusrekisterikeskukseen, Rikosseuraamuslaitokseen, syyttäjäviranomaisiin, yleisiin tuomioistuimiin, oikeusministeriöön sekä oikeusapu- ja ulosottoviranomaisiin.

Tietosuojadirektiivi sisältää pääosin sellaista yleistä sääntelyä, joka on perusteltua direktiivin kansallisessa täytäntöönpanossa koota yhteen yleislakiin. Yleislakia sovellettaisiin kaikilla direktiivin soveltamisalaan kuuluvilla hallinnonaloilla, jolloin vältyttäisiin päällekkäiseltä hallinnonalakohtaiselta sääntelyltä ja mahdollisilta perusteettomilta lainsäädännön eroavuuksilta. Henkilötietojen käsittelyä koskevien erillislakien tarpeelliset viranomaisten rekisterijärjestelmiä sekä muuta tietojenkäsittelyä koskevat muutokset valmistellaan erikseen kullakin hallinnonalalla siten, että hallituksen esitykset voidaan antaa mahdollisimman yhtäaikaisesti eduskunnan käsiteltäväksi syysistuntokaudella 2017.

Tehtävät Työryhmän tehtävänä on laatia ehdotus tietosuojadirektiivin kansallista täytäntöönpanoa koskevaksi yleiseksi lainsäädännöksi samoin kuin ehdotukset direktiivin edellyttämistä muutoksista oikeusministeriön hallinnonalan lainsäädäntöön.

Työryhmän tulee laatia ehdotuksensa hallituksen esityksen muotoon.

Kokoonpano Työryhmä valmistelee ehdotuksensa jakautuen alatyöryhmiin siten, että tietosuojadirektiivin edellyttämä kansallinen yleinen lainsäädäntö ja oikeusministeriön hallinnonalan erityislakien tarkistamisehdotukset valmistellaan erikseen. Työryhmä päättää itse alatyöryhmien kokoonpanon. Sisäministeriön, puolustusministeriön ja valtiovarainministeriön edustajat osallistuvat työryhmän sihteeristön työskentelyyn yleistä lainsäädäntöä koskevan ehdotuksen valmistelussa.

Puheenjohtaja:

Timo Makkonen, lainsäädäntöneuvos, julkisoikeuden yksikkö (LAVO), OM

Varapuheenjohtaja:

Anne Hartoneva, hallitusneuvos, kriminaalipoliittinen osasto, OM

Jäsenet:

Leena Rantalankila, neuvotteleva virkamies, julkisoikeuden yksikkö (LAVO), OM

Taina Neira, hallitussihteeri, kansainvälisen oikeudenhoidon yksikkö (OHO), OM

Ari Pajuniemi, erikoissuunnittelija, tuomioistuinyksikkö (OHO), OM

Kari Liede, hallitusneuvos, oikeusapu- ja ulosottoyksikkö (OHO), OM

Mirja Salonen, erityisasiantuntija, rikos- ja prosessioikeuden yksikkö (LAVO), OM

Johanna Hervonen, valtionsyyttäjä, Valtakunnansyyttäjänvirasto

Teemu Mikkola, rekisteripäällikkö, Oikeusrekisterikeskus

X, Tietosuojavaltuutetun toimisto

Tiina Nuutinen, erityisasiantuntija, (varaj. Virpi Koivu, ylitarkastaja), SM

X, PLM

X, VM

Sihteeristö:

Leena Rantalankila, neuvotteleva virkamies

Tanja Jaatinen, erityisasiantuntija, julkisoikeuden yksikkö (LAVO), OM

Mirja Salonen, erityisasiantuntija

X, SM

X, PLM

X, VM

Osastopäällikkö, ylijohtaja Sami Manninen

Lainsäädäntöjohtaja Tuula Majuri

JAKELU Työryhmän puheenjohtaja, jäsenet ja sihteerit

TIEDOKSI Oikeusministeriö

- kansliapäällikkö

- lainvalmisteluosasto

- oikeushallinto-osasto

- kriminaalipoliittinen osasto

- viestintäyksikkö

Sisäministeriö

Puolustusministeriö

Valtiovarainministeriö

Valtakunnansyyttäjänvirasto

Oikeusrekisterikeskus

Tietosuojavaltuutetun toimisto

Valtion talous- ja henkilöstöhallinnon palvelukeskus